
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6.

U    I M E   R E P U B L I K E    H R V A T S K E 

R J E Š E NJ E 

	Trgovački sud u Splitu, po sucu tog suda Pašku Bačiću, kao sucu pojedincu, u postupku povodom prijedloga predlagatelja – dužnika ZUPKA d.o.o. Trilj, Put Garduna bb, OIB: 04258872466, za otvaranje predstečajnog postupka, dana 9. veljače 2017. godine


r i j e š i o   j e                                               

Odbija se prijedlog predlagatelja – dužnika ZUPKA d.o.o. Trilj za otvaranje predstečajnog postupka.


Obrazloženje

	Kod ovog suda je 1. veljače 2017. godine zaprimljen prijedlog predlagatelja – dužnika ZUPKA d.o.o. Trilj za otvaranje predstečajnog postupka, koji prijedlog je podnesen na propisanom obrascu, u skladu s odredbama čl. 16. i 25. Stečajnog zakona (Narodne novine br. 71/15, dalje SZ). U prijedlogu se navodi da kod dužnika postoji predstečajni razlog prijeteće nesposobnosti za plaćanje zato što je račun dužnika blokiran u razdoblju od preko 90 dana, odnosno 12 mjeseci, kao i da postoje nenaplaćena potraživanja te nedostatak novih poslova.

	Uz podneseni prijedlog predlagatelj nije dostavio niti jednu od potrebnih isprava propisanih odredbama čl. 26. i 27. SZ-a,  isto tako nije dostavio ni popis imovine i obveza u smislu odredbi čl. 17. SZ-a, nadalje nije dostavio ni dokaz o postojanju predstečajnog razloga na koji se isti pozvao u podnesenom prijedlogu, a niti je dostavio dokaz o uplati potrebnog predujma u smislu odredbi čl. 28. SZ-a. 

	Podneseni prijedlog za otvaranje predstečajnog postupka nije osnovan. 

	Naime, prije svega valja navesti da je provjerom u stečajnoj pisarnici ovog suda utvrđeno da je prethodno podnesenom prijedlogu za otvaranje predstečajnog postupka, kod ovog suda već ranije i to 07.03.2016. god. zaprimljen prijedlog Financijske agencije za otvaranje stečajnog postupka nad dužnikom, a koji prijedlog se kod ovog suda vodi pod posl br. St-657/16 i o kojem prijedlog do sada nije pravomoćno odlučeno. U tom prijedlogu Financijska agencija navodi da dužnik na dan 1. rujna 2015. god. u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 650 dana u ukupnom iznosu od 2.830.109,72 kn. 
	Financijska agencija je 09.02.2017. god., na traženje ovog suda, dostavila sudu potvrdu o neizvršenim osnovama za plaćanje dužnika te potvrdu o blokadi računa i novčanih sredstava dužnika, a kojim potvrdama se potvrđuje da dužnik na dan 08.02.2017. god., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 1175 dana, kao i da nepodmirene obveze dužnika na dan izdavanja potvrde iznose 3.139.210,34 kn. 

	Odredbama čl. 4. st. 1. SZ-a propisano je da se predstečajni postupak može otvoriti ako sud utvrdi postojanje prijeteće nesposobnosti za plaćanje. Prijeteća nesposobnost za plaćanje postoji ako sud stekne uvjerenje da dužnik svoje postojeće obveze neće moći ispuniti po dospijeću. 

	Prema odredbi čl. 4. st. 2. SZ-a smatrat će se da postoji prijeteća nesposobnost za plaćanje ako nisu nastale okolnosti zbog kojih se smatra da je dužnik postao nesposoban za plaćanje i ako je ispunjena jedna od pretpostavki propisanih podstavkom 1. do 3. tog stavka.

	Budući da je dužnik u podnesenom prijedlogu naveo da kod istog postoji predstečajni razlog prijeteće nesposobnosti za plaćanje zato što mu je račun blokiran, to iz istog proizlazi da se dužnik poziva na postojanje prijeteće nesposobnosti za plaćanje u smislu odredbi čl. 4. st. 2. podstavak 1. SZ-a. Sukladno toj odredbi SZ-a,  smatrat će se da postoji prijeteća nesposobnost za plaćanje ako nisu nastale okolnosti zbog kojih se smatra da je dužnik postao nesposoban za plaćanje i ako dužnik u Očevidniku redoslijeda osnova za plaćanje koji vodi Financijska agencija ima jednu ili više evidentiranih neizvršenih osnova za plaćanje koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa. 

	Odredbom čl. 6. st. 1. SZ-a propisano je da nesposobnost za plaćanje postoji ako dužnik ne može trajnije ispunjavati svoje dospjele novčane obveze. Okolnost da je dužnik namirio ili da može namiriti u cijelosti ili djelomično tražbine nekih vjerovnika ne znači da je sposoban za plaćanje. Prema odredbi čl. 6. st. 2. podstavak 1. SZ-a smatrat će se da je dužnik nesposoban za plaćanje ako u Očevidniku redoslijeda osnova za plaćanje koji vodi Financijska agencija ima jednu ili više evidentiranih neizvršenih osnova za plaćanje u razdoblju dužem od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa. 

	Prema tome, a dovodeći u korelaciju odredbe čl. 4. st. 2. podstavak 1. i čl. 6. st. 2. podstavak 1. SZ-a, prijeteća nesposobnost za plaćanje, kao predstečajni razlog, postoji ako nisu nastale okolnosti zbog kojih se smatra da je dužnik postao nesposoban za plaćanje, odnosno ako u trenutku podnošenja prijedloga za otvaranje predstečajnog postupka dužnik u Očevidniku redoslijeda osnova za plaćanje ima jednu ili više evidentiranih neizvršenih osnova za plaćanje i to u razdoblju kraćem od 60 dana. 

	U konkretnom slučaju iz naprijed navedenih potvrda Financijske agencije od 08.02.2017. god. razvidno je da dužnik na taj dan ima evidentirane neizvršene osnove za plaćanje u neprekinutom razdoblju od 1175 dana, a iz čega proizlazi da su računi dužnika u trenutku podnošenja prijedloga za otvaranje predstečajnog postupka bili neprekidno blokirani u razdoblju dužem od 60 dana. Uostalom i sam predlagatelj – dužnik u podnesenom prijedlogu navodi da su njegovi računi blokirani u razdoblju od preko 90 dana, odnosno 12 mjeseci. Samim time očito je da kod dužnika ne postoji prijeteća nesposobnost za plaćanje budući da su nastale okolnosti, u skladu s odredbama čl. 6. st. 2. podstavak 1. SZ-a, zbog kojih se smatra da je dužnik postao nesposoban za plaćanje pa stoga u konkretnom slučaju nisu ispunjeni zakonom propisani razlozi za otvaranje predstečajnog postupka. 

Upravo stoga, sud u ovom predmetu nije u smislu odredbi čl. 31. st. 2. SZ-a pozivao predlagatelja – dužnika da dopuni podneseni prijedlog i dostavi sve potrebne isprave, odnosno da uplati potrebni predujam, jer sve i da je sud tako postupio te da je dužnik u skladu s danom uputom i u određenom roku dopunio podneseni prijedlog, zbog činjenice da je u trenutku podnošenja prijedloga za otvaranje predstečajnog postupka račun dužnika bio neprekidno blokiran u razdoblju dužem od 60 dana, to opet ne bi bio ispunjen predstečajni razlog prijeteće nesposobnosti za plaćanje odnosno ne bi bili ispunjeni uvjeti za otvaranje predstečajnog postupka.

Slijedom svega naprijed navedenog, prijedlog predlagatelja – dužnika za otvaranje predstečajnog postupka je valjalo odbiti pa je stoga sud i odlučio kao u izreci ovog rješenja. 

U Splitu, 9. veljače 2017. godine.

    S U D A C 

    Paško Bačić




UPUTA O PRAVNOM LIJEKU:
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od 8 dana od dostave ovog rješenja. Dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. 

1. predlagatelju – dužniku
1. e-oglasna ploča suda 

